**Mihail Dmitrijevitš Prohorov** (ven. Михаи́л Дми́триевич Про́хоров, s. 3. toukokuuta 1965 Moskova) on venäläinen suurliikemies, oligarkki. Liike-elämän aikakauslehti Forbes listasi maaliskuussa 2007 hänet maailman 38. rikkaimmaksi henkilöksi. Venäläisen *Finans*-lehden mukaan Prohorov oli Venäjän rikkain ihminen talvella 2009. Hänen omaisuutensa oli 14,1 miljardin dollarin arvoinen.

Henkilöhistoria
---------------

Prohorovilla on loppututkinto Moskovan finanssi-instituutista. Vuonna 1992 Mihail Prohorov ja Vladimir Potanin saivat haltuunsa kahden suuren neuvostoajan pankin yritysasiakkaat. Tarkoitusta varten perustettiin Interros (Интеррос). Konsernilla oli toimintaa metalleissa, teknisessä rakentamisessa, maataloudessa ja medioissa. Vuoden 2007 alussa Mihail Prohorov ja Vladimir Potanin ilmoittivat yhteistyönsä päättymisestä. Prohorov oli määrä saada omistukseensa Polyus Gold -konserni, joka on Venäjän suurin kullan tuottaja.

Liikemiesura
------------

Prohorov on omistanut yhdessä Vladimir Potaninin kanssa osuudet Norilski nikel -konsernista ja Polyus Gold -kaivosyhtiöstä. Prokhorov kuitenkin myi Norilskin osakkeensa ennen vuonna 2008 alkanutta taantumaa, mikä osoittautui hyväksi ajoitukseksi. Prokhorovin sijoitusyhtiö Renaissance Partners on pääosakkaana Uudenkaupungin soijajalostamossa.

Prokhorov toimi vuosina 2008–2014 Venäjän ampumahiihtoliiton puheenjohtajana.

Vuonna 2010 hän osti NBA-joukkue Brooklyn Netsin. Vuonna 2017 hän myi 49 prosentin osuuden Netsistä Joseph Tsaille. Kauppaan kuului myös optio Tsaille, jotta hän voi ostaa itselleen enemmistön Netsistä neljän vuoden sisällä.

RSPP:n työmarkkinakomitean puheenjohtajana Prohorov ehdotti talouslehti *Kommersantin* loppuvuodesta 2010 julkaisemassa dokumentissa Venäjän työlakien radikaalia liberalisointia ja työajan nostoa 60 tuntiin viikossa tai 12 tuntiin päivässä.

Prohorov valittiin kesäkuussa vuonna 2011 *Pravoje delo* -puolueen johtoon. Prohorov lähti puolueesta syyskuussa poliittisten kiistojen takia. Prohorov ilmoitti 12. joulukuuta 2011 lähtevänsä ehdokkaaksi vuoden 2012 Venäjän presidentinvaaleihin. Ehdokkuuden taustavoimiksi arveltiin julkisuudessa – esimerkiksi talouslehti *Vedomostissa* – Kremliä, joka siten haluaa heikentää ja hillitä protestihenkeä. Eri tiedotusvälineiden lähteet ovat esittäneet samansuuntaisia näkemyksiä.

Doping-kohu
-----------

Joulukuussa 2017 julkaistiin tietoja, että Moskovan antidopinglaboratorion entinen johtaja Grigori Rodtšenkov oli kertonut valaehtoisessa todistuksessa, että Prohorov maksoi miljoonia Venäjän ruplia ampumahiihtäjä Irina Starikille, jotta tämä ei paljastaisi Venäjän valtiojohtoista dopingohjelmaa.

Lähteet
-------

1. 1 2  Taloussanomat-Reuters: Venäjän rikkain on tavoiteltu poikamies *Taloussanomat*.  16.2.2009. Viitattu 16.2.2009.
2. ↑  The World's Billionaires #38 Mikhail Prokhorov Forbes.com 3.8.2007
3. ↑  HS.fi: Rahaa rajan takaa (Arkistoitu – Internet Archive), viitattu 22.09.2013
4. 1 2 3 4  Väite: Ampumahiihtotähti uhkasi kertoa Venäjän dopingjärjestelmästä – NBA-seuran omistaja maksoi sadoilla tuhansilla euroilla hiljaiseksi *yle.fi*. Viitattu 8.12.2017.
5. ↑  NBA Oligarch Advocates 60-Hour Workweek AOL News 7.11.2010.
6. ↑  Miljardööri Prohorov ilmoittautui Putinin haastajaksi Yle Uutiset Ulkomaat 12.12.2011
7. ↑  Miljardöörin presidenttiehdokkuutta epäillään Kremlin juoneksi hs.fi 13.12.2011

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Mihail Prohorov**.
* Polyus Gold yhtiön nettisivut (Arkistoitu – Internet Archive)

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2012 |
| --- |
|  |
| Ehdokkaat | 
* Vladimir Žirinovski (Liberaalidemokraatit)
* Gennadi Zjuganov (Kommunistit)
* Sergei Mironov (Oikeudenmukainen Venäjä)
* Mihail Prohorov(Sit.)
* Vladimir Putin (Yhtenäinen Venäjä)

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki

 |
|  |
| Muut | 
* IdRef

 |

 |